金像獎2024|姜大衛獲最佳男配角 獎座贈予太太︰今年結婚50周年
《第四十二屆香港電影金像獎》今日(14日)舉行,今屆「最佳男配角」獎項競爭激烈,有多位好戲之人兼影帝級人馬角逐,亦有令人驚喜的小演員,包括:《白日之下》姜大衛、《年少日記》黃梓樂、《死屍死時四十四》李尚正、《但願人長久》吳慷仁以及《毒舌大狀》謝君豪,最終由姜大衛奪得!
此環節由林熙蕾頒發,獎項最終由《白日之下》姜大衛奪得,今次是他入行72年來首次入圍金像獎,但已一擊即中!宣布他獲獎一刻,全場起立鼓掌,包括其胞弟兼金像獎協會主席爾冬陞。姜大衛都有多謝擔任《白日之下》監製的對方。而講得獎宣言時他非常肉麻,率先多謝老婆李琳琳,說要把獎座送給對方。
他說:「真係估唔到,我同我大佬秦沛,兩個人拍咗細佬做監製或者做導演嘅戲,攞咗呢個最佳男配角,仲要一個做癲嘅一個做傻嘅。今日呢個獎我想頒畀我太太,因為……因為今年係我同太太結婚50周年,佢話想低調啲,咁我以最低調嘅方法將呢個獎交畀佢,I love you。其實有冇獎我都冇乜所謂,我哋都要拍,都要畀心機拍好一部戲,呢一個係50幾年前,我第一次攞獎嗰陣時嘅諗法,過咗幾廿年之後,我發覺原來獎係對一個演員嚟講係幾重要,除咗畀大家嘅肯定,亦都係自己畀自己嘅肯定。呢幾十年,我呢一世人淨係做過一份工,就係電影人!電影畀咗我一切,畀咗我家庭,畀咗我朋友,畀咗我所有嘅嘢,如果有第二世嘅話,我仲希望繼續做電影人。」
他續說:「好多謝天下一老闆古天樂,多謝我細佬爾冬陞,多多謝導演簡君晉,多謝《白日之下》台前幕後所有好朋友,我哋《白日之下》嘅團隊真係OK。多謝!最後我要多謝,冇佢就冇我嘅,我嘅師父張徹導演,導演,謝謝!」